Vážka z kartónu
Materiál: krabica od topánok, ceruzka, fixky, nožnice, drôtik, kliešte, lepidlo (tekuté biele), štetec.
Postup:
1.  Na krabicu od topánok si nakresli telo vážky, horné menšie krídla a dolné väčšie krídla aj dve oči. Potom ich vystrihnite.

2. Teraz potrebujete telo s krídlami prilepiť. Malé krídla si položte na stôl oproti sebe a pod ne, tiež oproti sebe väčšie krídla. Štetcom natrite krídla v tých miestach, kde sa budú dotýkať tela vážky. Telo vážky potom položte na všetky štyri krídla. Ešte prilepte hore oči vážky. Potom na celé telo položte ťažkú knihu, alebo iné ťažítko, aby sa všetky časti dobre prilepili.

3. Teraz môžete vyfarbovať fixkami telo vážky. Vyfarbite si ich podľa vlastnej fantázie. Najprv čiernou fixkou, potom aj farebnými fixkami. 

4. Treba už iba kliešťami odseknúť dva drôtiky, ktoré budú tykadlami vážky. Tie na jednom  konci zatočte do špirálky a rovný koniec tykadiel zasuňte hore do tela vážky. Pôjde vám to ľahko, lebo kartón má viac vrstiev papiera, medzi ktoré drôtik zasuniete. Už je vážka hotová. Teraz už iba stačí odfotiť vážku a poslať mi obrázok. Takto si môžete deti urobiť aj motýľa alebo vtáčika. Záleží len na vás.

5. Hotovú vážku, motýľa, alebo vtáčika si môžete zavesiť na luster alebo zo stropu. Keď v miestnosti zafúka vážka sa bude radostne vo vzduchu pohojdávať. 

Prajem vám príjemné tvorenie.